ททท.อีสาน เปิดคาราวานอีสานอินเลิฟ ครั้งที่ 5 ผลักดันให้เกิดการเดินทางภายในประเทศ กระตุ้นแหล่งท่องเที่ยวชุมชน
นายสมชาย ชมภูน้อย ผู้อำนวยการภูมิภาคภาคตะวันออกเฉียงเหนือ การท่องเที่ยวแห่งประเทศไทย (ททท.) เปิดเผยภายหลังปล่อยขบวนคาราวานรถยนต์ ว่า ททท.ภูมิภาคภาคตะวันออกเฉียงเหนือ จัดกิจกรรมคาราวานรถยนต์ เที่ยวอีสานอินเลิฟ (ISAN IN LOVE) ตอน “หลงรักแผ่นดินถิ่นอีสาน” ซึ่งจัดขึ้นเป็นครั้งที่ 5 เพื่อกระตุ้นการท่องเที่ยวภูมิภาคภาคตะวันออกเฉียงเหนือ (ภาคอีสาน) หลังจากสถานการณ์การแพร่ระบาดของโรคโควิด-19 คลี่คลาย และส่งเสริมตลาดท่องเที่ยวในแต่ละจังหวัดต้อนรับนักท่องเที่ยวเข้าสู่ 20 จังหวัดของภาคอีสาน รวมถึงกระตุ้นยอดขายธุรกิจท่องเที่ยว ทั้งในรูปแบบ Online และ Onsite ผ่านคาราวานรถยนต์ ภายใต้ Concept ท่องเที่ยววิถีใหม่เชื่อมโยงเครือข่ายสร้างความสัมพันธ์การตลาดการท่องเที่ยวภาคอีสานในแหล่งท่องเที่ยวต่างๆ นำไปสู่การท่องเที่ยววิถีชุมชนสำหรับปีนี้มีพันธมิตรการท่องเที่ยว ผู้ประกอบการธุรกิจท่องเที่ยวจากส่วนกลางและ 20 จังหวัดภาคอีสาน มาร่วมคาราวานฯ ประมาณ 150 คน และมีผู้ติดตามทาง Online อีกไม่ต่ำกว่า 1,000 คน ซึ่งจะถือเป็นการมาสัมผัสประสบการณ์แหล่งท่องเที่ยวบริการใหม่ๆ โดยเน้นเรื่องสุขภาพอนามัยตามมาตรฐานของกระทรวงสาธารณสุขอย่างไรก็ตาม ททท.ได้มีการวางแผนในการจัดกิจกรรมการตลาดท่องเที่ยวนำร่องสนับสนุนการท่องเที่ยวภาคอีสานไปจนถึงปี 2566 เพื่อสร้างเครือข่ายและกระตุ้นการเดินทางท่องเที่ยวภายในประเทศเพิ่มขึ้น ซึ่งการจัดกิจกรรมคาราวานรถยนต์ เที่ยวอีสาน อินเลิฟ (ISAN IN LOVE) ตอน “หลงรักแผ่นดินถิ่นอีสาน” จะจัดขึ้นตั้งแต่บัดนี้จนถึงวันที่ 24 กันยายน 2565